**ΠΑΡΟΔΟΣ**

**(στιχ. 100 – 161)**

**Άσμα που τραγουδά ο Χορός, ενώ μπαίνει για να καταλάβει τη θέση του στην ορχήστρα**

**ΕΡΜΗΝΕΥΤΙΚΗ ΠΡΟΣΕΓΓΙΣΗ**

**Πάροδος:** Ο χορός, που αποτελείται από γέροντες Θηβαίους, μπαίνει με ρυθμικό βηματισμό από τη δεξιά πάροδο στην ορχήστρα του θεάτρου. Μπαίνοντας τραγουδούν το τραγούδι αυτό με τη συνοδεία αυλού. Μετά την πάροδο όλη η δράση γίνεται δημόσια και όχι μυστικά. Οι γέροντες Θηβαίοι, που εκπροσωπούν τη Γερουσία της πόλης, δεν είναι τυχαία πρόσωπα, αλλά έρχονται, ύστερα από πρόσκληση του νέου βασιλιά, του Κρέοντα, για να επιβεβαιώσουν την ανάρρησή του στο θρόνο και να εγκρίνουν το πρώτο του διάταγμα.

**ΠΡΑΓΜΑΤΟΛΟΓΙΚΑ**

**στ. 100→ Ἀκτὶς ἀελίου:** Με τη φράση αυτή προσδιορίζεται το χρονικό πλαίσιο: είναι πολύ νωρίς το πρωί, την ώρα που οι πρώτες αχτίνες του ήλιου ρίχνουν το φως στη Θήβα. Ο χορός απευθύνει ένα δοξαστικό τραγούδι στον ήλιο. Η παράσταση των θεατρικών έργων στην Αθήνα αρχίζει επίσης με το πρώτο φως του ήλιου. Έτσι ο χρόνος του δράματος και ο χρόνος της παράστασης ταυτίζονται. Ο Σοφοκλής χρησιμοποιεί αυτή την τεχνική και σε άλλες τραγωδίες του (Αίαντας, Ηλέκτρα).
**στ. 126 →δράκοντος:** Οι Θηβαίοι παρομοιάζονται με δράκοντες. Σύμφωνα με το μύθο οι κάτοικοι της Θήβας καταγόταν από δράκοντες. Ο Σοφοκλής λοιπόν παρομοιάζει τους Αργείους που επιτέθηκαν στην στη Θήβα με τους και τους Θηβαίους με δράκοντες, που είναι οι εχθροί των αετών. Η εικόνα της συμπλοκής αετού και δράκου παρουσιάζεται και από τον Όμηρο (Μ, 201-2).
**στ. 133 →ἀλαλάξαι:** Αυτός που υπονοείται εδώ ότι ετοιμάζεται να ανακοινώσει την νίκη είναι πιθανότατα ο γίγαντας Καπανέας. Αυτός είναι ο δεύτερος αρχηγός των Αργειών και εκστρατεύοντας κατά της Θήβας είχε γράψει στην ασπίδα του ότι θα την έκαιγε είτε το ήθελε ο Δίας είτε όχι. Μάλιστα χλεύαζε τους κεραυνούς και τις αστραπές του Δία. Καθώς όμως ορμούσε ενάντια στη Θήβα, ο Δίας τον σκότωσε με κεραυνό για να τιμωρήσει την ύβρη του.

**στ. 141 → ἑπτὰ λοχαγοὶ:** Οι επτά στρατηγοί των Αργείων ήταν οι Αμφιάραος, Τυδέας, Ετέοκλος, Ιππομέδοντας, Καπανέας, Παρθενοπαίος, Πολυνείκης. Ο αρχιθμός επτά είχε μαγικές ιδιότητες από την αρχαιότητα και θεωρείται ο αριθμος της τελειότητας. Χρησιμοποιείται ακόμη και σήμερα από τη χριστιανική παράδοση ως ο αριθμός του Θεού.
**στ. 143 →Ζηνὶ τροπαίῳ:** Ο Δίας ο οποίος εξουσιάζει τον κόσμο έδωσε τη νίκη στους Θηβαίους. Σε αυτόν αφιερώνουν και τα όπλα και τα πράγματα των εχθρών που έχουν πέσει στο πεδίο της μάχης. Όλα αυτά τα κρεμούσαν οι νικητές στον τόπο της μάχης, στα δέντρα ή στους τοίχους του ναού του θεού ως τρόπαιο, δηλαδή σημείο νίκης, αλλά και αποτρόπαιο, δηλαδή φυλαχτό γιατί ο νικητής φοβόταν την ενέργεια του νεκρού που είχε σκοτωθεί, του οποίου τα όπλα γίνονταν με αυτό τον τρόπο αβλαβή. Το τρόπαιο αποτελούνταν από ασπίδες, περικεφαλαίες και άλλα όπλα που αφαιρούνταν από τους νικημένους εχθρούς. Αν ο εχθρός ανεχόταν την ίδρυση του τροπαίου, αυτό σήμαινε ότι ομολογούσε την ήττα του. Το τρόπαιο αφιερωνόταν στον Δία.

**στ. 149 → πολυαρμάτῳ:** Η Θήβα λεγόταν πολυάρματη, καθώς είχε πολλά άρματα. Λέγεται ότι εκεί κατασκευάστηκε το πρώτο άρμα. Ο Πίνδαρος ονομάζει τη Θήβα φιλάρματον, ευάρματον, χρυσάρματον.
στ. 154 →Βάκχιος: Ο Βάκχος ή Διόνυσος είναι ο θεός του κρασιού, της έμπνευσης και της γονιμότητας της φύσης. Σύμφωνα με τη μυθολογία γεννήθηκε στη Θήβα. Ο Διόνυσος λατρευόταν την νύχτα με οργιαστικούς χορούς από τις ακολούθους του Μαινάδες που έκαναν τη γη να τρέμει.
στ. 155: Στη σκηνή εμφανίζεται ο Κρέοντας από τη μεσαία πύλη των ανακτόρων ντυμένος επίσημα. Φοράει βασιλική στολή και φέρει τα σύμβολα της εξουσίας, το σκήπτρο και το στέμμα. Συνοδεύεται από δύο κύρηκες.

Πληροφορίες αντλήθηκαν από το Διαδίκτυο

Περισσότερα στοιχεία για την ερμηνευτική ανάλυση της Παρόδου:

# [Σημειώσεις Νεοελληνικής Λογοτεχνίας του Κωνσταντίνου Μάντη](https://latistor.blogspot.com/)

<https://latistor.blogspot.com/2017/08/blog-post_17.html>